Юбілей — час падвядзення вынікаў, агляд мінулага і погляд у будучыню. Дзесяць сустрэч беларускіх і польскіх гісторыкаў і дзесяць выданняў матэрыялаў канферэнцый, якія разышліся па прыватных бібліятэках, размясціліся на паліцах дзяржаўных бібліятэк у Польшчы і Беларусі, сталі агульнай гісторыяй абедзвюх краін. Гэта плён працы не толькі гісторыкаў, але і археолагаў, музеяведаў, культуролагаў, філолагаў і літаратараў, даследчыкаў архітэктуры і прадстаўнікоў іншых галін навукі. “Мінск і мінчане” — гэта дзясяткі, калі не сотні прозвішчаў і імёнаў, што былі вернутыя з забыцця і ажылі на старонках зборнікаў матэрыялаў канферэнцый. Менавіта яны сваёй самаахвярнай і нястомнай працай зрабілі Мінск такім, якім мы яго бачым і ўспрымаем сёння.